Jòb 20 Labib sou Entènèt | Tradiksyon monn nouvo a
Jòb 20​:​1-29
Dezyèm diskou Sofa (1-29)
Li santi Jòb manke l dega (2, 3)
Li fè konprann Jòb mechan (5)
Li di Jòb renmen peche (12, 13)
20 Sofa+, desandan Naama a*, reponn: 2 “Se sa w sot di a ki toumante m ki fè m reponn,Paske m santi m boulvèse. 3 Mwen tande w di yon pawòl pou w manke m dega,Epi, entèlijans mwen* pouse m reponn. 4 Ou pa ka pa konn sa m pral di w la,Paske se konsa sa ye depi lè yo te met lòm* sou tè a+: 5 Se pou yon ti tan moun ki mechan an ap rele ak kè kontan,E se pou yon ti moman moun ki kite Bondye a* kontan+. 6 Byenke ògèy li rive jis nan syèlE tèt li rive nan nyaj yo, 7 L ap disparèt pou toutan menm jan ak poupou l,Moun ki te abitye wè l yo ap mande: ‘Kote li?’ 8 L ap pase byen vit tankou yon rèv, e yo pap jwenn li,Y ap bliye l tankou yon vizyon yo fè nan nuit. 9 Je ki te konn wè l yo pap wè l ankò,E moun kote l te ye a pap wè l ankò+. 10 Pwòp pitit li pral mande pòv fè yo favè,E se li menm menm k ap bay lòt moun richès li yo+. 11 Li* te chaje ak fòs tankou yon moun ki jèn,Men, l ap mouri ak tout fòs li. 12 Si sa ki pa bon gen bon gou nan bouch li,Si li kache l anba lang li, 13 Si l pran san l pou l pran gou l san li pa jete l,E li kontinye kenbe l nan bouch li, 14 Sa l ap manje a ap gate nan vant li,L ap vin tankou pwazon kobra* anndan l. 15 Li te vale anpil richès, men l ap vomi tout,Bondye ap retire yo nan vant li nèt. 16 L ap souse pwazon ki nan kobra yo,Yon vipè ap pike l e l ap touye l. 17 Li pap janm wè rivyè ankò,Gwo rivyè siwo myèl ak bè k ap koule. 18 L ap bay byen l san li pa itilize yo*.Li pap jwi richès li fè nan fè komès+. 19 Paske, li te kraze moun ki pòv la, li te abandone l.Li te pran yon kay li pa t bati, 20 Li pap santi l anpè,Richès li yo pap ka delivre l. 21 Pa ret anyen pou l kouri pran,Se poutèt sa richès li yo ap fini. 22 Gen yon sèl kè kase k ap anvayi l lè l fin rich nèt,Tout malè ap rive l. 23 Pandan moun ki mechan an ap plen vant li,Bondye* ap lage gwo kòlè l sou li.Kòlè l ap tonbe sou li e l ap antre anndan trip li. 24 Pandan mechan an ap kouri pou zam ki fèt an fè,Flèch ki soti nan yon banza* an kuiv ap pèse kò l. 25 Li retire yon flèch nan do l,Li retire yon flèch byen klere nan fyèl li,Epi, li vin pè anpil+. 26 Y ap voye trezò l genyen yo nan fènwa nèt,Yon dife pèsonn pa t ni limen ni vante ap boule l nèt,Malè ap rive tout moun ki chape ki anba tant li an. 27 Syèl la ap fè konnen peche l fè,Latè ap leve kont li. 28 Yon gwo dlo ap pote kay li ale,Yon gwo dlo k ap rive nan jou kòlè Bondye* a. 29 Se sa Bondye bay moun ki mechan an,Se sa Bondye kite pou li.”
^ Oswa: “moun Naama a”.
^ Lit.: “yon lespri ki sot nan entèlijans mwen”.
^ Oswa: “lèzòm; Adan”.
^ Oswa: “se pou yon ti moman aposta a”.
^ Lit.: “Zo l yo”.
^ Yon koulèv ki gen yon pwazon vyolan yo jwenn ann Azi ak ann Afrik.
^ Lit.: “e li pap vale yo”.
Jòb 20